EURÓPSKA KOMISIA V Bruseli20. 7. 2021 SWD(2021) 716 final PRACOVNÝ DOKUMENT ÚTVAROV KOMISIE Správa o právnom štáte 2021











Kapitola o situácii v oblasti právneho štátu v Taliansku Sprievodný dokument K OZNÁMENIU KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o právnom štáte 2021





Situácia v oblasti právneho štátu v Európskej únii {COM(2021) 700 final} - {SWD(2021) 701 final} - {SWD(2021) 702 final} - {SWD(2021) 703 final} - {SWD(2021) 704 final} - {SWD(2021) 705 final} - {SWD(2021) 706 final} - {SWD(2021) 707 final} - {SWD(2021) 708 final} - {SWD(2021) 709 final} - {SWD(2021) 710 final} - {SWD(2021) 711 final} - {SWD(2021) 712 final} - {SWD(2021) 713 final} - {SWD(2021) 714 final} - {SWD(2021) 715 final} - {SWD(2021) 717 final} - {SWD(2021) 718 final} - {SWD(2021) 719 final} - {SWD(2021) 720 final} - {SWD(2021) 721 final} - {SWD(2021) 722 final} - {SWD(2021) 723 final} - {SWD(2021) 724 final} - {SWD(2021) 725 final} - {SWD(2021) 726 final} - {SWD(2021) 727 final}



Zhrnutie Taliansky justičný systém naďalej prechádza početnými reformami zameranými na zlepšenie jeho kvality a efektívnosti, ktoré zahŕňajú zefektívnenie zákonov na zrýchlenie civilných a trestných konaní, o ktorých sa stále rokuje v parlamente. Ďalej sa rozvíja digitalizácia justičného systému, zvýšili sa ľudské zdroje a plánuje sa ich ďalšie rozšírenie. Tieto opatrenia sú dôležité najmä pri riešení vážnych výziev súvisiacich s efektívnosťou justičného systému vrátane nevybavených prípadov a dĺžky konaní. Parlament stále rokuje o návrhu zákona o Najvyššej súdnej rade a iných aspektoch justičného systému, ktorého cieľom je posilniť nezávislosť súdnictva. Účelom tohto návrhu zákona je najmä upraviť spôsob, akým sa volia členovia rady. Je dôležité, aby tieto reformy zohľadňovali odporúčania Rady Európy. Taliansko naďalej posilňuje svoj legislatívny rámec na boj proti korupcii a proti zločinom súvisiacim s korupciou. Spolupráca, odbornosť a zdroje pre vyšetrovateľov a prokurátorov v oblasti korupcie a zločinov súvisiacich s korupciou sa vo všeobecnosti považujú za účinné pri potláčaní korupcie vrátane veľkej korupcie. Nedostatok zdrojov a obmedzené skúsenosti a právna odbornosť ovplyvňujú možnosti orgánov presadzovania práva účinne stíhať a súdiť podplácanie zahraničných verejných činiteľov. Prekážku v boji proti korupcii, najmä pri odvolaniach, aj naďalej predstavuje dlhý čas rozsúdenia, pričom o komplexných reformách na zjednodušenie trestných konaní sa stále rokuje v parlamente. Rokuje sa o viacerých legislatívnych návrhoch a novelách na posilnenie preventívnych opatrení proti korupcii, a to aj v súvislosti s konfliktom záujmov, lobizmom a javom otáčavých dverí. Pandémia COVID-19 významne zvýšila riziko páchania korupcie a zločinov súvisiacich s korupciou s cieľom hlbšie preniknúť do legálneho hospodárstva Talianska. Taliansko má rozsiahly legislatívny rámec, ktorý reguluje mediálny sektor, ako aj nezávislý a účinný orgán na reguláciu médií, ktorý má dostatočné zdroje. O plánovanej reforme talianskych zákonov na ochranu osobnosti ešte stále rokuje parlament a politická nezávislosť talianskych médií zostáva problémom, a to najmä v audiovizuálnom sektore. Záchranné balíky, ktoré vláda poskytla v roku 2020 na boj proti finančným dôsledkom pandémie COVID-19, zahŕňali aj niekoľko opatrení zameraných na médiá. Obavy naďalej vzbudzujú aj fyzické útoky, vyhrážky smrťou a iné formy zastrašovania novinárov. Pokiaľ ide o systém bŕzd a protiváh, stále je v platnosti núdzový režim v súvislosti s pandémiou COVID-19, ale vláda prijíma nové opatrenia na postupné znižovanie obmedzení. Rokuje sa o novom návrhu, ktorý by posilnil úlohu parlamentu počas núdzových situácií. Využitie verejných konzultácií a posúdenia regulačného vplyvu ex post sa mierne zlepšilo, ale stále sa neuplatňujú systematicky. Parlament skúma návrh zákona o zriadení nezávislej organizácie pre ľudské práva. Nastal pokrok v právnych predpisoch o organizáciách občianskej spoločnosti, ktoré sa venujú migrantom, ako sú ustanovenia, ktorými sa upravujú činnosti organizácií občianskej spoločnosti, ktoré vykonávajú pátracie a záchranné operácie na mori, hoci v celkovom kontexte zostávajú obavy o riadení migrácie v EÚ, ktoré je náročné.



I.Justičný systém Štruktúra justičného systému je ustanovená v ústave, v ktorej sa zakotvuje jeho nezávislosť a samostatnosť. Ústavný súd rozhoduje v sporoch týkajúcich sa ústavnosti zákonov. Všeobecné súdy majú právomoc v občianskych a trestných veciach a sú organizované do troch stupňov. Prvý stupeň pozostáva zo zmierovacích súdov, všeobecných súdov a súdov pre mladistvých. Druhý stupeň sa skladá z odvolacích súdov a tretí stupeň tvorí Najvyšší kasačný súd. Správna justícia je organizovaná do súdov prvého stupňa a súdov druhého stupňa. Právomoc v účtovných záležitostiach vykonáva Dvor audítorov (s regionálnou komorou a ústrednou komorou). Pokiaľ ide o fiškálne záležitosti, zodpovednými súdmi sú fiškálne súdy prvého a druhého stupňa a Najvyšší kasačný súd na najvyššej úrovni. V štruktúre prokuratúry sa odráža štruktúra súdov. Taliansko sa zúčastňuje na Európskej prokuratúre. Podľa zásady jednoty súdnictva sú všetci sudcovia všeobecných súdov a prokurátori zmierovacími sudcami, majú spoločnú kariérnu štruktúru a riadi ich Najvyššia súdna rada (Consiglio Superiore della Magistratura – CSM). Správni, účtovní a fiškálni sudcovia majú vlastné samosprávne orgány. Národná advokátska rada je nezávislý a samosprávny orgán zriadený zákonom. Nezávislosť Úroveň vnímanej nezávislosti súdnictva v Taliansku je naďalej nízka. Napriek miernemu nárastu od minulého roka, ju iba 34 % širokej verejnosti považuje za „pomerne dobrú alebo veľmi dobrú“. Medzi podnikmi je zaznamenaný nový pokles, ktorý potvrdzuje klesajúci trend posledných dvoch rokov a momentálne iba 29 % podnikov považuje nezávislosť súdnictva za „pomerne dobrú alebo veľmi dobrú“ . Počas posledných piatich rokov zostáva vnímaná nezávislosti súdnictva trvalo na nízkej úrovni. Parlament stále rokuje o návrhu zákona na riešenie výziev, ktorým čelí Najvyššia súdna rada (CSM), vrátane spôsobu voľby jej členov. Najvyššia súdna rada musela čeliť viacerým výzvam spojeným s reprezentatívnosťou svojich členov a s transparentnosťou svojich postupov pri vymenúvaní do vysokých súdnych funkcií . Návrh zákona, ktorý vláda predložila v auguste 2020 má za cieľ zabezpečiť nezávislosť členov CSM vo vzťahu k odborným združeniam, a to aj zmenou pravidiel voľby jej členov a zvýšením rozmanitosti územného pôvodu a rodovej rovnosti jej členov. Okrem toho má návrh zákona za cieľ sprísniť hranicu medzi súdnymi a politickými funkciami. V apríli 2021 vydala CSM viaceré stanoviská k návrhu zákona, v ktorých poukázala na kladné prvky (napr. organizácia súdnych orgánov vrátane prokuratúry, väčšia transparentnosť postupov vymenúvania do vyšších funkcií a niektorých pravidiel týkajúcich sa odborných hodnotení postupov zmierovacích sudcov ). CSM takisto vyslovila obavy najmä v súvislosti s volebným systémom, pričom zdôraznila riziko marginalizácie menšín, diskrečnej právomoci ministerstva spravodlivosti budovať voličské kolégiá pred voľbami a potenciálneho zníženia plurality medzi členmi súdnych orgánov. V súvislosti s disciplinárnym režimom CSM zdôraznila hroziace riziko vágnosti nových disciplinárnych priestupkov. Skupina GRECO 26. marca 2021 prijala druhú správu o plnení odporúčaní, v ktorej sa spomínala priama účasť zmierovacích sudcov na politickom živote. Napriek pokroku, ktorý sa dosiahol návrhom zákona, boli odporúčania posúdené len ako čiastočne vykonané, keďže návrh zákona ešte nebol prijatý. V marci 2021 minister spravodlivosti predstavil parlamentu nové politické línie v oblasti justície . Je dôležité, aby tieto reformy zohľadňovali odporúčania Rady Európy týkajúce sa Rady pre súdnictvo vrátane výberu ich členov a postavenia, kariéry, zodpovednosti a disciplinárneho režimu zmierovacích sudcov . Taliansko v tejto súvislosti spolupracuje s Radou Európy. Na riešenie výziev súvisiacich s integritou boli prijaté ďalšie opatrenia . CSM naďalej zavádzala pravidlá s cieľom posilniť transparentnosť a vymenúvanie do vysokých funkcií na základe zásluh . Okrem toho, aby sa ďalej posilnila nezávislosť súdnictva, CSM prijala opatrenia na zavedenie podrobných ustanovení pre zmierovacích sudcov o majetkových priznaniach a systematickej kontrole, ktoré skupina GRECO uvítala . CSM začala aj niekoľko disciplinárnych konaní a okrem toho, vzhľadom na budúce odborné hodnotenia a vymenúvanie do riadiacich pozícií, zohľadňuje všetky výzvy súvisiace s integritou odhalené v roku 2020 počas vyšetrovania trestného činu, ktoré viedlo k odstúpeniu piatich členov CSM. Národné združenie zmierovacích sudcov navyše začalo uplatňovať disciplinárne sankcie voči svojim členom v prípade porušenia etického kódexu zmierovacích sudcov. Kvalita Zvyšujú sa ľudské zdroje a plánuje sa ďalší nábor zamestnancov súdnych orgánov aj administratívnych zamestnancov. V nadväznosti na stanovisko CSM, ministerstvo spravodlivosti v septembri 2020 rozdelilo dodatočných 600 miest zmierovacích sudcov medzi najvyššie súdy a prokuratúru (70 jednotiek), súdy prvého a druhého stupňa (422 jednotiek) a pracovnú skupinu pre flexibilné miesta (176 jednotiek) a v marci 2021 začali noví zamestnanci svoje odborné stáže (285 zmierovacích sudcov). Po prvom pozastavení v dôsledku pandémie COVID-19 sa výberové konania znovu obnovili . Nábor viac než 2 000 nových administratívnych pracovníkov sa v rokoch 2020 a 2021 uskutočnil prostredníctvom digitalizovaných postupov . V nadväznosti na Správu o právnom štáte 2020, v ktorej boli ako výzva pre Taliansko s vplyvom na efektívnosť justičného systému označené najmä ľudské zdroje, vláda naplánovala mimoriadne opatrenia na posilnenie Úradu pre súdne konania, v ktorom budú administratívni a justiční zamestnanci synergicky spolupracovať prostredníctvom revidovaných organizačných modulov . V rámci týchto opatrení sa plánuje nábor približne 16 500 absolventov práva, ekonomiky a obchodu a politológie na dobu určitú na tri roky, aby poskytovali zmierovacím sudcom potrebnú technickú podporu a nábor 1 600 mladých absolventov, 750 absolventov stredných odborných škôl a 3 000 absolventov bežných stredných škôl, aby poskytovali podporu súdnym orgánom a monitorovali projekty ministerstva spravodlivosti, ako je digitalizácia procesov a reforiem. Časť novoprijatých zamestnancov bude pridelená na Najvyšší kasačný súd s cieľom reorganizácie civilných komôr vrátane tých, ktoré sa venujú daňovým veciam. Pokiaľ ide o správne súdnictvo, stále ostáva dostatočný počet voľných miest najmä pre sudcov súdov prvého stupňa. Vo februári 2021 však bol zverejnený nový postup na nábor 40 sudcov (neskôr sa počet zvýšil na 60) a plánuje sa vytvorenie 130 administratívnych miest. Plánuje sa aj nový nábor do správneho súdnictva s cieľom posilniť súdne orgány, zlepšiť digitalizáciu a monitorovať činnosť projektov. Nové opatrenia na zníženie počtu nevybavených prípadov a dĺžky konaní sa zameriavajú na riešenie dlhodobého odporúčania pre krajinu, ktoré sa týka efektívnosti justičných systémov . Digitalizácia justičného systému na civilných a správnych súdoch sa naďalej zlepšuje, aj keď v oblasti trestného práva pretrvávajú problémy . Digitalizácia procesov bola dokončená na civilných súdoch prvého a druhého stupňa a spustená na Kasačnom súde (občianskoprávna sekcia) a pre zmierovacích sudcov . Menej rozvinutá je však pri trestných procesoch , pri ktorých sa očakáva, že sa začne do konca mája 2021. Ako prvý krok je naplánovaná digitalizácia registra, ktorý sa používa na postup odpočúvania. Pokiaľ ide o správne súdnictvo, počas pandémie COVID-19 bol dosiahnutý ďalší pokrok v rámci digitalizácie správnych konaní prostredníctvom pojednávaní na diaľku . Okrem civilných a trestných rozhodnutí vrchného súdu sa zaznamenal len malý pokrok v online prístupe k rozhodnutiam súdov prvého a druhého stupňa, pričom podľa plánu by mal byť dokončený do roku 2023, a to len pre civilné rozhodnutia . Prebiehajú ďalšie digitálne vylepšenia s cieľom rozšíriť rozsah online služieb, pričom súdne orgány aktualizujú portál elektronických služieb, registre PEC a elektronické platby a zároveň vylepšujú prístup k niektorých službám prostredníctvom verejného systému pre digitálnu identitu SPID, národnej karty služieb a elektronického občianskeho preukazu. Práca na diaľku počas pandémie COVID-19 urýchlila zavedenie vzdialeného prístupu k niektorým registrom (civilné sporové konania, mimosporové konania a pracovné spory na súdoch prvého a druhého stupňa). Okrem toho sa plánuje príslušný počet školení na rozvoj digitálnych zručností pre vedúcich pracovníkov a pre stálych aj dočasných zamestnancov prijatých na podporu digitalizácie a na riešenie nevybavených prípadov . Pokiaľ ide o návrh zákona o civilných konaniach, vláda s cieľom riešiť výzvy súvisiace s efektívnosťou pripravila zmeny textu návrhu, ktoré zahŕňajú zvýšenie úrovne digitalizácie justičného systému, pričom návrh zákona bude po dokončení predložený parlamentu. Reforma daňového súdnictva stále prebieha Komisia odborníkov, ktorú zriadilo ministerstvo spravodlivosti a ministerstvo financií by mala ukončiť činnosť na príprave reformy daňového súdnictva prvého a druhého stupňa do 30. júna 2021 . Reforma by mala byť takisto zameraná na zníženie vysokého počtu vecí prichádzajúcich na najvyšší súd. Na splnenie odporúčania skupiny GRECO podnikla predsednícka rada daňového súdnictva kroky v oblasti predchádzania, dohľadu a presadzovania s cieľom zvýšiť profesionalitu a integritu členov finančného súdnictva a takisto kroky v oblasti odbornej prípravy a ďalšej digitalizácie . Existujúce štandardy na zlepšenie kvality súdnych rozhodnutí sa plánujú zahrnúť do právnych predpisov. Ako sa uvádza v Správe o právnom štáte 2020, tieto štandardy sú v súčasnosti zakotvené v memorande o porozumení medzi CSM a Národnou advokátskou komorou a ich cieľom je zlepšiť zrozumiteľnosť súdnych rozhodnutí a zostručniť ich. Vláda pripravila zmeny, ktorými sa tieto štandardy zahrnú do návrhov zákonov o civilných konaniach.

Plánovaný nárast počtu digitalizovaných služieb v miestnych kanceláriách by mohol ďalej zlepšiť prístup k spravodlivosti. Ako sa uvádza v Správe o právnom štáte 2020, ministerstvo spravodlivosti realizuje projekt zriaďovania miestnych kancelárií, ktorého cieľom je zlepšenie prístupu k súdnym orgánom zlepšením služieb súdnictva a ich priblížením k občanom. Miestne kancelárie sú v súčasnosti zriadené v 14 regiónoch z 20 a sú schopné ponúkať homogénne služby zamerané predovšetkým na zraniteľné skupiny prostredníctvom zvýšeného zapojenia miestnych orgánov a využitia digitalizovaných nástrojov (napr. zasielanie elektronických dokumentov súdnym orgánom a prístup k informáciám súvisiacim s prebiehajúcimi konaniami prostredníctvom digitálnej platformy). Efektívnosť Dĺžky konaní sú naďalej vážnym problémom . Bez ohľadu na zvýšený podiel vyriešených prípadov, ktorý už v civilnej oblasti presahuje 100 % , je odhadovaný čas potrebný na uzavretie civilných a obchodných sporových konaní naďalej veľmi vysoký. Hoci čas rozsúdenia na súdoch prvého a druhého stupňa v roku 2019 klesol, na Najvyššom kasačnom súde došlo k zvýšeniu, a to najmä z dôvodu daňových vecí a vecí medzinárodnej ochrany . Vrchný súd v roku 2020 zaznamenal výrazný pokles prichádzajúcich vecí v oblasti medzinárodnej ochrany, hoci nové veci na daňovom súde s vysokou mierou odvolaní predstavujú naďalej vážny problém. Miera neprípustnosti je stále vysoká . Správne súdy v roku 2020 naďalej skracovali čas rozsúdenia na všetkých stupňoch, pričom zostali nad priemerom. Pozitívne výsledky sa naďalej dosahujú aj v oblasti verejného obstarávania. Taliansko zostáva pod posilneným dohľadom Výboru ministrov Rady Európy, pokiaľ ide o dĺžku konaní v správnych prípadoch . V trestných procesoch najvyšší súd v roku 2020 ohlásil všeobecný nárast prebiehajúcich konaní , najmä na najvyššom stupni. To potvrdzuje naliehavú potrebu opatrení na zvýšenie efektívnosti, najmä na úrovni odvolacích súdov . Okrem toho bolo nahlásené, že polovica riadnych konaní na súdoch prvého stupňa sa končí oslobodzujúcim rozsudkom . Taliansko zostáva pod posilneným dohľadom Výboru ministrov Rady Európy, aj pokiaľ ide o dĺžku konaní v trestných veciach. Parlament stále rokuje o návrhoch zákona na riešenie výziev súvisiacich s efektívnosťou. Vláda predstavila zmeny návrhu zákona, ktoré majú za cieľ zvýšiť efektívnosť civilných konaní . Tieto zmeny okrem iného zahŕňajú častejšie využívanie alternatívneho riešenia sporov , rozhodcovské konania, asistované rokovania, lepšie zameranie na prípravnú a úvodnú fázu konania, zvýšenú digitalizáciu prostredníctvom pojednávaní na diaľku, preskúmanie prípustnosti vecí na úrovni odvolacieho súdu, zjednodušenie odvolacích konaní a reorganizáciu úradu pre súdne pojednávania. V oblasti trestnej justície by plánované opatrenia mohli zahŕňať okrem iného zlepšenie systému oznamovania, rozšírený prístup k špeciálnym postupom (napr. dohoda o vine a treste), širší zásah sudcu vo fáze predbežného vyšetrovania, selektívny prístup k odvolacím konaniam, obmedzenie nadmernej kriminalizácie a novinky v súvislosti s trestnými sankciami, ako aj s restoratívnou justíciou so zameraním na obete. Vláda by okrem toho mohla zaviesť konkrétne zmeny týkajúce sa Úradu pre súdne konania s cieľom zvýšiť efektívnosť. Návrh reformy týkajúcej sa CSM a iných aspektov justičného systému pravdepodobne bude obsahovať ďalšie ustanovenia na podporu a zvýšenie efektívnosti (napr. povinnosť pre zmierovacích sudcov na riadiacich pozíciách pokryť určité časové rozpätie, aby zabezpečili primerané plánovanie úradu). II.Protikorupčný rámec Národný protikorupčný orgán je hlavným subjektom zodpovedným za predchádzanie korupcii v rámci verejnej správy, ktorý zároveň dohliada na vykonávanie miestnych trojročných protikorupčných plánov. Protikorupčné oddelenie finančnej polície je ako špecializovaný orgán presadzovania práva zodpovedné za predchádzanie korupcii a za jej vyšetrovanie. Ako nezávislý orgán pri talianskej centrálnej banke poskytuje talianska Finančná spravodajská jednotka podporu príslušným prokuratúram a spolupracuje s finančnou políciou ako zodpovedný orgán pre prijímanie správ o podozrivých finančných transakciách. Odborníci aj výkonní riaditelia podnikov vnímajú úroveň korupcie vo verejnom sektore aj naďalej ako pomerne vysokú. V Indexe vnímania korupcie organizácie Transparency International za rok 2020 Taliansko dosiahlo 53 bodov zo 100 a je na 15. mieste v rámci Európskej únie a na 52. mieste vo svete . Toto vnímanie sa značne zvýšilo za posledných päť rokov . Taliansko má zavedený národný protikorupčný plán na roky 2019 – 2021. Centralizovaný koordinačný orgán pre tento plán je Národný protikorupčný orgán. V pláne, ktorý zahŕňa predchádzanie korupcii vo verejnej správe sa stanovujú hlavné ciele politík na predchádzanie korupcii, ktoré sa aktualizujú každé štyri roky. Hlavnou témou aktualizácie z roku 2021 je plán zamerať sa na verejné obstarávanie, ako aj na úlohu a funkciu miestnych protikorupčných úradníkov, ktorí sú v každej miestnej samospráve ako hlavné kontaktné miesto . Podľa protikorupčného orgánu budú tieto dve otázky medzi hlavnými témami ďalšieho trojročného plánu aj po roku 2021. Národný protikorupčný plán poskytuje verejným správam podporu pri vytváraní a zavádzaní ich vlastných trojročných akčných plánov , ktoré sa v súčasnosti zameriavajú na verejné obstarávanie a zmiernenie rizík korupcie. Existuje aj systém monitorovania a hlavné zainteresované strany ho považujú za dobre fungujúci . Protikorupčný orgán v novembri 2020 začal hodnotenie na posúdenie rozsahu zavedenia týchto miestnych plánov, ktoré prijali orgány verejnej správy . Účinnosť nadobudli právne zmeny, ktorých cieľom je konzistentnejšie potlačiť korupciu a zločiny súvisiace s korupciou. Najmä zmeny trestného zákona zaviedli prísnejšie sankcie za podvody a rozšírili osobný rozsah medzinárodnej korupcie . Právne predpisy o zneužití právomoci boli upravené dekrétom, aby sa týkali výlučne porušení pravidiel správania, ktoré stanovuje zákon (alebo akty, ktoré majú právnu silu zákona) s cieľom znížiť úroveň diskrečných právomocí stanovenú v minulosti . Spolupráca inštitúcií, ktoré bojujú proti korupcii, prebieha dobre, najmä v súvislosti s organizovanou trestnou činnosťou. Spolupráca medzi finančnou políciou, Finančnou spravodajskou jednotkou, prokuratúrou Dvora audítorov, Národným riaditeľstvom pre boj proti mafii a protikorupčného orgánu pri odhaľovaní podozrivých činností sa ukázala ako účinná, najmä v súvislosti s korupciou v postupoch verejného obstarávania a nezákonnosťou vo verejnej správe . Podobne sa za užitočnú považuje aj spolupráca s agentúrami pre clá a monopoly pri odhaľovaní korupcie v širšom kontexte organizovanej trestnej činnosti, ktorá preniká do hospodárstva a do verejnej správy Podľa finančnej polície a prokurátorov sú zdroje a úroveň špecializácie vyšetrovateľov a prokurátorov, ako aj ich prístup k informáciám v príslušných registroch a databázach vo všeobecnosti dostatočné na plnenie ich úloh pri potláčaní korupcie. Napriek nedávnemu dôležitému legislatívnemu vývoju v právnom rámci nedostatok zdrojov, obmedzené skúsenosti a právna odbornosť ovplyvňujú kapacitu orgánov presadzovania práva účinne stíhať a súdiť podplácanie zahraničných verejných činiteľov . Taliansko ako hlavný vývozca v poslednom období upustilo od aktívneho až mierneho presadzovania v súvislosti s podplácaním zahraničných verejných činiteľov , hoci pozornosť venovaná tomuto druhu trestného činu sa v porovnaní s obdobím pred desiatimi rokmi výrazne zvýšila . Snahy o boj proti korupcii sú aj naďalej potláčané predĺženými časmi rozsúdenia, najmä na úrovni odvolacích súdov. Návrh zákona z marca 2020 na zlepšenie efektívnosti trestných procesov a na zrýchlenie konaní na odvolacích súdoch aj naďalej preveruje Poslanecká snemovňa . Kladné výsledky pri skrátení dĺžky procesov boli zaznamenané pri súdoch prvého stupňa a na kasačnom súde . Aktuálne štatistiky o vyšetrovaní korupcie políciou ani o stíhaniach a odsúdeniach súdmi za rok 2020 nie sú dostupné, ale očakáva sa, že budú zverejnené v priebehu roka 2021 . Zmeny zákona o samostatných oznamovateľoch sú v poslednej legislatívnej etape. Do ich prijatia je ochrana oznamovateľov v súkromnom sektore obmedzená, pretože je založená na dobrovoľnom dodržiavaní programov, ktoré však nezaviedli všetky podniky . Protikorupčný orgán v praxi nemá právomoc prijímať hlásenia oznamovateľov zo súkromného sektora ani ukladať sankcie . Rozšírenie rozsahu podaní na všetky podniky s viac než 50 zamestnancami bude preto veľmi dôležitým ďalším krokom v ochrane oznamovateľov v súkromnom sektore. Protikorupčný orgán v júni 2021 vydal nový súbor usmernení o oznamovaní. V parlamente sa stále rokuje o legislatívnom návrhu o konflikte záujmov poslancov. Návrh zákona , ktorý bol predstavený v máji 2019 mení a nahrádza takmer všetky ustanovenia zákona č. 215/2004 o konflikte záujmov . Schválila ho ústavná komisia Poslaneckej snemovne v októbri 2020 s predbežným termínom nadobudnutia účinnosti 1. júla 2021 . Návrh zahŕňa zavedenie prísnejších opatrení pre členov národných, regionálnych a miestnych vládnych úradov . Formalizovaný etický kódex ešte nebol prijatý. Pokiaľ nevstúpi do platnosti nový zákon, právne predpisy o konflikte záujmov budú naďalej roztrieštené . Podobne zostáva roztrieštené a netransparentné aj zverejňovanie majetkových priznaní členov Poslaneckej snemovne a Senátu. Neexistuje žiadny platný zákon o lobizme voči členom vlády, ale v parlamente bolo predložených viacero návrhov zákona. Návrhy zákona predstavujú všeobecný rámec pre styky so zástupcami záujmových skupín na základe skúseností s registrami transparentnosti ministerstva pre hospodársky rozvoj a ministerstva práce . Neexistuje žiadny konkrétny odkaz na zavedenie legislatívnej stopy, ale vláda sa vo štvrtom národnom akčnom pláne pre otvorenú vládu zaviazala zriadiť pracovnú skupinu pre rozvoj jednotného národného registra transparentnosti vrátane verejných programov všetkých osôb s rozhodovacou právomocou zverejňujúcich stretnutia s lobistami . Kým nebude zavedený funkčný register lobistov vrátane legislatívnej stopy, regulácia lobingu vo vzťahu k vláde bude naďalej roztrieštená . Legislatívny návrh o konflikte záujmov predstavený v roku 2020 stanovuje zrevidované pravidlá na obdobie po skončení funkcie (jav otáčavých dverí). V súvislosti s rozsahom návrh zahŕňa poslancov parlamentu a najvyšších výkonných úradníkov, ale netýka sa verejných činiteľov, ktorí sú priamo prepojení s ministrami, ako sú vedúci kabinetov. Navrhovaná dĺžka obdobia, počas ktorého sa osoba musí vyhýbať akýmkoľvek konfliktom záujmov, je jeden rok a v súčasnosti sa o nej stále rokuje . Taliansko zakázalo priame verejné financovanie politických strán vrátane politických kampaní. V dôsledku toho sa politické strany musia financovať takmer výlučne prostredníctvom súkromných darov od individuálnych darcov alebo právnických osôb . To spôsobilo, že sa poslanci do značnej miery spoliehajú na financovanie politických kampaní z vlastných zdrojov, čím sa politickí aktéri stali závislejšími od súkromných darov a zraniteľnejšími voči neprípustnému ovplyvňovaniu . Je zavedený relatívne vysoký strop pre súkromné dary vo výške 100 000 EUR ročne. Pravidlá transparentnosti financovania politických organizácií platné od roku 2019 však politickým stranám ukladajú povinnosť zverejňovať údaje o daroch . Prijaté dary v hodnote nad 500 EUR, peňažné alebo nepeňažné, sa musia zverejniť spolu s totožnosťou darcu do jedného mesiaca odo dňa prijatia. Za nedodržanie požiadavky na zverejnenie hrozí správna pokuta vo výške troj- až päťnásobku hodnoty neoznámeného daru. Zahraničné dary sú zakázané. Existujú obavy v súvislosti s kapacitou a zdrojmi orgánov dohľadu . Prax smerovania darov prostredníctvom politických nadácií a združení pred ich presunom do politických strán môže predstavovať prekážku pre verejnú zodpovednosť, pretože tieto transakcie je ťažké vystopovať a monitorovať . Pandémia COVID-19 významne zvýšila riziko páchania korupcie a zločinov súvisiacich s korupciou s cieľom hlbšie preniknúť do legálneho hospodárstva Talianska. Podľa polície zločinci ťažili najmä z nákupov malých súkromných podnikov, ako sú reštaurácie, ktoré majú ekonomické problémy v dôsledku pandémie COVID-19, a sanitárnych výrobkov vrátane rúšok, ochranných pomôcok a zdravotníckych pomôcok, ktoré môžu slúžiť ako prostriedok na uľahčenie ďalšej trestnej činnosti súvisiacej s korupciou, napríklad s legalizáciou príjmu z trestnej činnosti. Zákonný dekrét o opatreniach na zjednodušenie administratívnych postupov a digitalizáciu prijatý v júli 2020 okrem toho zaviedol aj osobitný režim zadávania verejných zákaziek . Opatrenia sa zameriavajú na rýchle postupy a priame zadávanie zákaziek bez oficiálnej súťaže , na zjednodušené postupy udeľovania zákaziek a sankcie pre tých, ktorí pozastavia alebo spomalia zadávanie a realizáciu verejných zákaziek, pričom pri všetkých týchto cieľoch hrozí riziko uľahčenia korupcie . Protikorupčný orgán v septembri 2020 aktualizoval svoju databázu verejných zákaziek a v decembri 2020 vytvoril nové ukazovatele rizík korupcie v sektore verejného obstarávania. III.Pluralita a sloboda médií Sloboda prejavu a právo na informácie, sloboda tlače rovnako ako zásada transparentnosti financovania médií sú zakotvené v talianskej ústave . V sekundárnych právnych predpisoch sa stanovuje spoľahlivý rámec určený na zabezpečenie plurality médií v krajine, kým nezávislý konvergovaný orgán na reguláciu médií, Úrad pre zaručenie komunikácie (AGCOM), je zriadený zákonom. Zákonodarný orgán momentálne preskúmava trestnú sankciu za ohováranie, ktorou je trest odňatia slobody do jedného roka, zatiaľ čo prebieha transpozícia smernice AVMS do právnych predpisov. Novinári musia byť zaregistrovaní v Združení novinárov, ktoré zabezpečuje samosprávu v tomto povolaní. Regulátor audiovizuálnych mediálnych služieb, AGCOM, naďalej funguje nezávisle a efektívne. Monitorovacie stredisko pre žurnalistiku AGCOM v novembri 2020 zverejnilo správu týkajúcu sa okrem iného aj profesie novinárov počas pandémie COVID-19 a mnohých výziev, ktorým novinári čelili pred pandémiou a počas nej. Dokumentuje zhoršujúce sa pracovné podmienky, nárast samostatnej zárobkovej činnosti a ďalšej neistej práce a nedostatok odborných znalostí medzi novinármi, v neposlednom rade o témach súvisiacich s pandémiou COVID-19 .

Vláda poskytla mediálnemu sektoru finančnú podporu na zmiernenie vplyvu pandémie COVID-19. Talianska vláda v roku 2021 zaviedla sériu ekonomických opatrní na zmiernenie vplyvu pandémie COVID-19, ktoré zahŕňali niekoľko opatrení zameraných na médiá, konkrétne daňový úver na výdavky súvisiace s reklamou, daňový úver na kiosky, daňový úver na technologické investície do digitálnych médií a daňový úver na nákup papiera . Parlament takisto schválil odklad rozpočtových škrtov, ktoré boli naplánované pre Fond pre pluralitu informácií . Prístup k tomuto fondu je založený na viacerých objektívnych kritériách, t. j. na verejnú podporu by mali mať nárok iba noviny, ktoré sú vydávané družstvami novinárov, neziskové publikácie a subjekty, ktoré sa venujú jazykovým menšinám. Ústavný súd skonštatoval, že v takej zásadnej oblasti je potrebný transparentný regulačný rámec, pričom prideľovanie zdrojov musí byť založené na jasných a objektívnych kritériách . Politická nezávislosť talianskych médií je naďalej problémom, pretože neexistuje účinný zákon upravujúci konflikt záujmov. Napriek tomu, že táto otázka je kľúčovou politickou témou v krajine, návrhy reforiem stále čakajú na prerokovanie v parlamente . Hoci popredné talianske noviny nie sú priamo ani nepriamo vo vlastníctve politikov alebo politických strán, stanoviská redakcií odrážajú silnú polarizáciu talianskej politickej scény. Z týchto dôvodov Monitorovanie plurality médií 2021 považuje politickú nezávislosť vo všeobecnosti, a najmä redakčnú autonómiu za stredne rizikové . V Taliansku pozorujeme vysokú úroveň koncentrácie vo všetkých subsektoroch spravodajských médií. Boli nahlásené problémy brániace účinnému prístupu k informáciám. Taliansky zákon o slobodnom prístupe k informáciám upravuje „občiansky prístup“ k údajom a k dokumentom, ktorými disponuje verejná správa. Monitorovanie plurality médií 2021 odkazuje na nezávislé správy, ktoré podotýkajú, že odôvodnenia odmietnutia prístupu k informáciám, ktoré poskytli orgány, sú občas vágne a nie sú jasne založené na výnimkách stanovených zákonom. Počas pandémie COVID-19 bol od 28. februára do 15. apríla p2020 pozastavený zákonom stanovený režim o slobodnom prístupe k informáciám, nie však z dôvodu ochrany verejného zdravia, ale z prevádzkových dôvodov . Zákony o ohováraní neboli zmenené a naďalej podliehajú kontrole parlamentu. Vo svetle vyhlásení ústavného súdu k záležitosti podrobne popísanej v Správe o právnom štáte 2020, ktorú uvítali organizácie pre slobodu tlače, však Monitorovanie plurality médií 2021 znížilo úroveň rizika pre tento konkrétny ukazovateľ . Ústavný súd 22. júna rozhodol, že článok 13 tlačového zákona, pokiaľ ide o ustanovenie týkajúce sa odňatia slobody za ohováranie v tlači, je neústavný a nezlúčiteľný s článkom 10 Európskeho dohovoru o ľudských právach. Problémom zostávajú aj fyzické útoky, vyhrážky smrťou a iné formy zastrašovania novinárov. Od poslednej správy o právnom štáte Platforma Rady Európy na podporu ochrany žurnalistiky a bezpečnosti novinárov zaznamenala osem upozornení týkajúcich sa Talianska . Zahŕňali podpaľačské útoky, fyzické útoky, prípady vážneho zastrašovania a online vyhrážky zaslané predsedovi Talianskej tlačovej asociácie. Jedno z upozornení z apríla 2021 sa týka údajného odpočúvania najmenej 15 novinárov, ktorí sa venujú otázkam migrácie, a to ako súčasť vyšetrovania vzťahov medzi MVO a obchodníkmi s ľuďmi zo strany prokuratúry. Európske a talianske združenia zastupujúce novinárov to označili za veľmi vážny prípad a „závažné porušenie dôvernosti zdrojov novinárov“ . Napriek opakovaným požiadavkám Talianskej tlačovej asociácie sú ochrana novinárskych zdrojov a rámcový zákon o služobnom tajomstve novinárov naďalej nedostatočné . V dôsledku toho sa v MPM 2020 ukazovateľ novinárskeho povolania, noriem a ochrany znovu hodnotil ako stredne rizikový. MPM 2021 aj viaceré zainteresované strany označili zhoršenie pracovných podmienok novinárov, ktoré sa prejavuje rastúcou priepasťou medzi zamestnanými novinármi a nezávislými novinármi, ako aj všeobecným znížením poštu zamestnancov redakcií, za veľmi vážny problém . Talianske koordinačné centrum, zriadené v roku 2017, ktoré sa venuje činom proti novinárom a je považované za najlepší postup na úrovni EÚ, zaregistrovalo značný počet prípadov zastrašovania, konkrétne 163 takýchto prípadov v roku 2020 a 63 v období od januára do marca 2021 . IV.Iné inštitucionálne otázky súvisiace so systémom bŕzd a protiváh Taliansko je unitárnou parlamentnou republikou s nepriamo voleným prezidentom . Parlament je dvojkomorový: pozostáva z Poslaneckej snemovne a Senátu s rovnakými právomocami. Právo legislatívnej iniciatívy má vláda, poslanci parlamentu, 50 000 občanov, Národná rada pre hospodárstvo a prácu a Regionálna rada. Za zaručenie slobôd a práv osôb je zodpovedných niekoľko regionálnych ombudsmanov. Medziministerský výbor pre ľudské práva (CIDU) spolupracuje s občianskou spoločnosťou, akademickou obcou a všetkými príslušnými zainteresovanými stranami s cieľom podporovať a chrániť ľudské práva. Posúdenia regulačného vplyvu ex ante sa využívajú pravidelne, verejné konzultácie a posúdenia regulačného vplyvu ex post sú však stále obmedzené . Dekrét predsedu Rady ministrov č. 169/2017 vyžaduje, aby všetky orgány verejnej správy zverejňovali predbežné informácie o každej regulačnej iniciatíve šesť mesiacov vopred. Napriek tomu neboli zavedené štandardizované postupy pre analýzu zainteresovaných strán . Zvýšená miera používania digitálnych nástrojov na verejné konzultácie mierne zlepšila účinnosť postupu. Inovatívne a interaktívne nástroje, ktoré umožňujú väčšiu účasť používateľov, sa pri používaní platforiem osvedčili najviac. V niektorých prípadoch používatelia dostanú aj spätnú väzbu od verejnej správy . Konzultácie sa však uskutočňujú hlavne prostredníctvom tradičných techník . Posúdenia vplyvu ex ante sa využívajú pravidelne a začali sa využívať aj posúdenia ex post. Konkrétne v roku 2020 sa vykonali hodnotenia ex post týkajúce sa aktov, ktoré boli uvedené v dvojročných plánoch z roku 2019 . Stále je v platnosti režim núdzovej situácie v súvislosti s pandémiou COVID-19 a má sa zriadiť nová parlamentná komisia na posilnenie úlohy parlamentu počas núdzových situácií. Vláda v apríli 2021 predĺžila režim núdzovej situácie do 31. júla 2021 a prijala opatrenia na postupné znižovanie obmedzení. Opatrenia na boj proti pandemickej situácii vláda naďalej prijímala prostredníctvom zákonných dekrétov , ktoré sú účinné okamžite a ktoré potom parlament mení na zákony . Predseda Rady ministrov môže takisto priamo prijať mimoriadne opatrenia vo forme dekrétu predsedu Rady ministrov. V týchto prípadoch musí vláda pred prijatím predložiť parlamentu obsah a hlavné ciele dekrétu. Ak to nie je možné z dôvodu naliehavosti situácie, Poslaneckej snemovni sa poskytne nadväzujúce oznámenie, spravidla každých 15 dní . Z dôvodu pandémie COVID-19 sa parlament počas prvých mesiacov režimu núdzovej situácie rozhodol skúmať iba naliehavé akty a záležitosti súvisiace so zdravotnou situáciou. Bežné fungovanie bolo obnovené v máji 2020. S cieľom zabezpečiť ústrednú úlohu parlamentu počas pandémie COVID-19 a vo všeobecnosti počas núdzových situácií, senát navrhol zriadiť špeciálnu dvojkomorovú komisiu , s ktorou sa budú konzultovať všetky vládne akty súvisiace s pandemickou núdzovou situáciou. Komisia, ktorá sa ešte len má zriadiť, bude mať poradnú funkciu a bude pôsobiť ako prepojenie s miestnymi subjektmi . Niektoré opatrenia prijaté dekrétom predsedu Rady ministrov boli napadnuté pred správnymi súdmi, ktoré museli posúdiť ich proporcionalitu vzhľadom na obmedzenie základných práv . Ustanovenie súvisiace s pozastavením priebehu premlčania bolo napadnuté na ústavnom súde, ktorý nezistil riziko zneužitia zákonodarnej moci. Pokiaľ ide o zriadenie nezávislej inštitúcie pre ľudské práva, nedosiahol sa žiadny pokrok . Vytvorenie nezávislej národnej inštitúcie pre ľudské práva (NHRI) je stále predmetom diskusie . Parlament v októbri 2020 zlúčil do jedného návrhu dva pôvodné návrhy na vytvorenie NHRI predložené v roku 2018. O novom texte sa v súčasnosti rokuje v komisii Poslaneckej snemovne pre podporu a ochranu základných práv . Návrh by zriadil NHRI v súlade s parížskymi zásadami a odporúčaniami Organizácie Spojených národov. Občiansky priestor naďalej čelí výzvam, ale určité aspekty právnych predpisov o organizáciách občianskej spoločnosti, ktoré sa venujú migrantom, sa zlepšili. V októbri boli zavedené určité zlepšenia legislatívy týkajúce sa organizácií občianskej spoločnosti, ktoré sa venujú migrantom, sú to najmä ustanovenia , ktorými sa upravujú činnosti organizácií občianskej spoločnosti, ktoré vykonávajú pátracie a záchranné operácie na mori. Napriek pandémii sa posilnila spolupráca s organizáciami občianskej spoločnosti . Stále však pretrvávajú obavy v súvislosti so zložitosťou postupu registrácie mimovládnych organizácií a oneskoreniami vo vykonávaní právnych predpisov, ktorými sa harmonizujú pravidlá v neziskovom sektore . Napriek nedávnemu pozitívnemu vývoju v dôsledku zamietnutia veci proti obhajcovi ľudských práv, ktorý je aktívny v oblasti migrácie a azylu, v tejto oblasti pretrvávajú určité obavy . Občiansky priestor sa navyše stále považuje za zúžený . Príloha I: Zoznam zdrojov v abecednom poradí*. * Zoznam príspevkov prijatých v rámci konzultácií k Správe o právnom štáte 2021 sa nachádza na https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism/2021-rule-law-report-targeted-stakeholder-consultation . Agentúra pre základné práva (2021), Príspevok Agentúry pre základné práva k Správe o právnom štáte 2021. Autorità per le Garanzie nelle Comunicazioni (AGCOM), Osservatorio sul Giornalismo III edizione - La professione alla prova dell'emergenza Covid-19 - documento di consultazione pubblica, ( https://www.agcom.it/documents/10179/20594109/Comunicazione+23-11-2020/b6623771-dbaa-4ccb-baab-9520f87afbc8?version=1.0 ) Centrum pre pluralitu a slobodu médií (2021), Monitorovanie plurality médií 2021 – správa o Taliansku (odkaz sa doplní, keď bude k dispozícii). CEPEJ (2020), Štúdia o fungovaní justičných systémov v členských štátoch EÚ. CIVICUS, Monitorovanie priestoru občianskej spoločnosti – Taliansko ( https://monitor.civicus.org/country/italy/ ). Európska komisia (2020) Odporúčanie k odporúčaniu Rady, ktoré sa týka národného programu reforiem Talianska na rok 2020 a ktorým sa predkladá stanovisko Rady k programu stability Talianska na rok 2020 ( https://eur-lex.europa.eu/legal-content/EN/TXT/?qid=1591720698631&uri=CELEX:52020DC0512 ). Európska komisia (2020), Správa o právnom štáte 2020 – stav právneho štátu v Európskej únii.

Európska komisia (2021), Porovnávací prehľad EÚ v oblasti justície. G20 (2015), Zásady otvorených údajov o boji proti korupcii ( http://www.g20.utoronto.ca/2015/G20-Anti-Corruption-Open-Data-Principles.pdf ) Generálne riaditeľstvo pre komunikáciu (2019), rýchly prieskum Eurobarometra 482: postoj podnikov ku korupcii v EÚ. Generálne riaditeľstvo pre komunikáciu (2020), Osobitný prieskum Eurobarometra 502: korupcia. GRECO (2019), tretie kolo hodnotenia – druhý dodatok k druhej správe o plnení odporúčaní v Taliansku v súvislosti s inkrimináciami a transparentnosťou financovania strán. GRECO (2021), štvrté kolo hodnotenia – druhá správa o plnení odporúčaní Talianskom týkajúca sa predchádzania korupcii, pokiaľ ide o poslancov, sudcov a prokurátorov. La Repubblica (2020), I Soldi di Change al Governantore: indagine sulla Fondazione di Toti ( https://genova.repubblica.it/cronaca/2020/01/22/news/i_soldi_di_change_al_governatore_indagine_sulla_fondazione_di_toti-246332702/ ) Ministerstvo spravodlivosti (2021), príspevok ministerstva spravodlivosti k Správe o právnom štáte 2021. Ministerstvo vnútra: odbor verejnej bezpečnosti, ústredný útvar kriminálnej polície (2020), Zastrašovanie novinárov (https://www.interno.gov.it/sites/default/files/2021-03/report_intimidazioni_giornalisti_febbraio_2021.pdf). Odbor pre právne a legislatívne záležitosti a Odbor pre vzťahy s parlamentom (2021), Príspevok Odboru pre právne a legislatívne záležitosti a Odboru pre vzťahy s parlamentom k Správe o právnom štáte 2021 OECD (2017), Statement of the OECD Working Group on Bribery on Italy’s implementation of the Anti-Bribery Convention ((vyhlásenie pracovnej skupiny OECD pre úplatkárstvo o zavádzaní Dohovoru o boji s podplácaním zahraničných verejných činiteľov v medzinárodných obchodných transakciách v Taliansku) ( https://www.oecd.org/corruption/statement-of-the-oecd-working-group-on-bribery-on-italy-implementation-of-the-anti-bribery-convention.htm ) Poradný výbor európskych sudcov (2020), stanovisko č. 23, Úloha združení sudcov v podporovaní nezávislosti súdnictva. Rada Európskej únie (2019), odporúčanie Rady z 9. júla 2019, ktoré sa týka národného programu reforiem Talianska na rok 2019 a ktorým sa predkladá stanovisko Rady k programu stability Talianska na rok 2019 ( https://eur-lex.europa.eu/legal-content/EN/TXT/PDF/?uri=CELEX:32019H0905(12)&from=EN ). Rada Európy, platforma na podporu ochrany žurnalistiky a bezpečnosti novinárov – Taliansko ( https://www.coe.int/en/web/media-freedom/italy ). Rada Európy: Konferencia medzinárodných mimovládnych organizácií Rady Európy (2019), Účasť občianskej spoločnosti na rozhodovacom procese, zisťovacia misia v Taliansku ( https://rm.coe.int/report-visit-of-the-conference-of-ingos-to-italy-2019/1680981493 ) Rada Európy: Výbor ministrov (2010), Odporúčanie CM/Rec(2010)12 Výboru ministrov členským štátom o sudcoch: nezávislosť, efektívnosť a zodpovednosť. Reportéri bez hraníc (2021), Svetový rebríček slobody tlače. Štátna rada (2021), príspevok Štátnej rady k Správe o právnom štáte 2021. Talianska vláda (2019 – 2021), štvrtý národný akčný plán pre otvorenú vládu ( https://www.opengovpartnership.org/wp-content/uploads/2019/07/Italy-Action-Plan-2019-2021-English.pdf ) Talianska vláda (2021), Input from Italy for the 2021 Rule of Law Report.

Talianska vláda, platforma Consultazione pre verejné konzultácie, ( http://www.consultazione.gov.it/it/ ). Talianska vláda, platforma pre verejné konzultácie Partecipa ( https://partecipa.gov.it/?locale=en ). Talianske predsedníctvo Rady ministrov – Oddelenie informácií a zverejňovania, Fondo per il pluralismo e l'innovazione dell'informazione ( https://informazioneeditoria.gov.it/it/approfondimenti-e-normativa/fondo-per-il-pluralismo-e-linnovazione-dellinformazione/ ). Taliansky protikorupčný orgán (2020), Analýza článkov zákonného dekrétu zo 16. júla 2020 ( https://www.anticorruzione.it/portal/rest/jcr/repository/collaboration/Digital Assets/anacdocs/Attivita/Pubblicazioni/RapportiStudi/ContrattiPubblici/Anac.DL76.2020.pdf ). Taliansky protikorupčný orgán (2020), Analýza údajov a vytvorenie ukazovateľov rizika korupcie pre národnú databázu verejných zákaziek, pracovný dokument č. 5, ( http://www.anticorruzione.it/portal/rest/jcr/repository/collaboration/Digital%20Assets/anacdocs/Attivita/Pubblicazioni/Collana%20scientifica%20Autorita/Collana%20scientifica%20Anac%20-%20Matteo%20Tro%C3%83%C2%ACa%20WP%20n.5.pdf ) Taliansky protikorupčný orgán (2020), Predchádzanie korupcii a transparentnosť ( http://www.anticorruzione.it/portal/public/classic/Comunicazione/News/_news?id=8e7b24b70a77804261ad277e20798ed6 ). Taliansky protikorupčný orgán, databáza verejných zmlúv (https://dati.anticorruzione.it/superset/dashboard/appalti/) (na analýzu údajov), (https://dati.anticorruzione.it/opendata/) (na platformu otvorených údajov). Transparency International (2020), Debugging Democracy, Open data for political integrity in Europe (Zdokonaľovanie demokracie, Otvorené údaje o politickej integrite v Európe). Transparency International (2020), Soldi e politica: cosa ci dicono idati, ( https://www.transparency.it/informati/blog/soldi-e-politica-cosa-ci-dicono-i-dati ). Transparency International (2021), Corruption Perceptions Index 2020 (Index vnímania korupcie) ( https://www.transparency.org/en/cpi/2020/index/nzl ). Webové sídlo toskánskeho ombudsmana ( http://www.difensorecivicotoscana.it ) Príloha II: Návšteva Talianska Útvary Komisie absolvovali v apríli 2021 virtuálne stretnutia s týmito subjektmi: ·Úrad pre zaručenie komunikácie AGCOM (mediálny orgán) ·Protikorupčná agentúra (Národný protikorupčný orgán) ·Protikorupčné oddelenie finančnej polície ·Antigone ·Článok 21 ·Asociácia európskych novinárov ·Rada pre súdnictvo

·Štátna rada ·Dvor audítorov a prokuratúra na Dvore audítorov ·Najvyšší kasačný súd ·Infonodes ·Libera ·Ministerstvo spravodlivosti ·Národné riaditeľstvo pre boj proti mafii a terorizmu (DNAA) ·Národné združenie zmierovacích sudcov (ANM) ·Národná advokátska komora ·Národná federácia talianskej tlače ·Ossigeno per l’informazione ·Parlament ·Predsedníctvo Rady ministrov ·Prokuratúra na Najvyššom kasačnom súde ·Organizácia The good lobby ·Transparency International * Komisia sa na viacerých horizontálnych stretnutiach stretla aj s týmito organizáciami: ·Amnesty International ·Centrum pre reprodukčné práva ·CIVICUS

·Únia občianskych slobôd pre Európu ·Civil Society Europe ·Konferencia európskych cirkví ·EuroCommerce ·European Center for Not-for-Profit Law ·Európske centrum pre slobodu tlače a médií ·Európske občianske fórum ·Európska federácia novinárov ·Európske partnerstvo pre demokraciu ·Európske fórum mládeže ·Front Line Defenders ·Human Rights House Foundation ·Human Rights Watch ·ILGA-Europe ·Medzinárodná komisia právnikov ·Medzinárodná federácia pre ľudské práva ·International Planned Parenthood Federation European Network (IPPF EN) ·Medzinárodný tlačový inštitút ·Netherlands Helsinki Committee ·Open Society European Policy Institute